Τα ενδιαφερόμενα μέρη τονίζουν ότι θα πρέπει να αποφευχθούν οι αναδρομικές αλλαγές στα προγράμματα στήριξης. Άλλα στοιχεία θεωρούνται σημαντικά για να βελτιωθεί η σταθερότητα των επενδύσεων· σε αυτά περιλαμβάνεται η άρση των διοικητικών φραγμών, η περαιτέρω ενοποίηση της αγοράς και ένα ενισχυμένο καθεστώς προστασίας των επενδύσεων που δεν θα περιορίζεται στη Συνθήκη για τον Χάρτη Ενέργειας. Αρκετοί συμμετέχοντες τονίζουν επίσης ότι είναι απαραίτητο να διασφαλιστεί η ταχεία εφαρμογή της αναδιατυπωμένης οδηγίας πολύ νωρίτερα από το 2021, προκειμένου να δοθούν εγκαίρως πολιτικά μηνύματα και να δημιουργηθούν προοπτικές για τους επενδυτές.

Αρκετά κράτη μέλη υπογράμμισαν ιδιαίτερα ότι πρέπει να διασφαλιστεί το δικαίωμα των κρατών μελών να επιλέγουν το δικό τους ενεργειακό μείγμα και να αναπτύσσουν τις τεχνολογίες ανανεώσιμων πηγών ενέργειας της επιλογής τους, π.χ. για λόγους διαφοροποίησης, ιδίως κατά τον σχεδιασμό των καθεστώτων στήριξης. Τόνισαν επίσης ότι η ενσωμάτωση των ανανεώσιμων πηγών ενέργειας στην αγορά πρέπει να οργανωθεί με συντονισμένο τρόπο και ότι δεν μπορεί να αφεθεί μόνο σε κατακερματισμένες διαδικασίες, ανάλογα με τα μεμονωμένα χρονοδιαγράμματα κοινοποίησης των κρατών μελών.

Τέλος, η ύπαρξη ενός ισχυρού ρυθμιστικού πλαισίου που καθιερώνεται στην οδηγία για τις ανανεώσιμες πηγές ενέργειας θεωρείται καθοριστικής σημασίας για να επιτευχθεί ο στόχος του ποσοστού τουλάχιστον 27 % για τις ανανεώσιμες πηγές ενέργειας έως το 2030. Η πλεινότητα όσων απάντησαν τάσσονται υπέρ της λήψης προληπτικών μέτρων, ώστε να αποφευχθεί τυχόν χάσμα στην επίτευξη του στόχου, θεωρούν όμως αναγκαία την εφαρμογή διορθωτικών μέτρων αν συμβεί κάτι τέτοιο. Ορισμένα ενδιαφερόμενα μέρη, όπως ρυθμιστικές αρχές ενέργειας, τονίζουν την ανάγκη να διασφαλιστεί η συνέπεια τυχόν συμπληρωματικών μέτρων με τα εθνικά καθεστώτα στήριξης.

Η δημόσια διαβούλευση κατέδειξε ότι τα σημαντικότερα εμπόδια για την αύξηση της ενέργειας από ανανεώσιμες πηγές στις μεταφορές είναι, μεταξύ άλλων, η έλλειψη σταθερού πολιτικού πλαισίου για την περίοδο μετά το 2020, η μακρά συζήτηση για την αειφορία των βιοκαυσίμων και η υψηλή τιμή των ηλεκτρικών οχημάτων. Στη συντριπτική τους πλειονότητα, όσοι απάντησαν ανέφεραν επίσης ότι μια υποχρέωση σε επίπεδο ΕΕ για ενσωμάτωση των καυσίμων θα αποτελούσε αποτελεσματικό ή πολύ αποτελεσματικό μέτρο για την προώθηση της κατανάλωσης βιώσιμων ανανεώσιμων καυσίμων στον τομέα των μεταφορών της ΕΕ και για την αύξηση της διάδοσης των ηλεκτρικών οχημάτων.

Επιπλέον, το φόρουμ ηλεκτρικής ενέργειας που πραγματοποιήθηκε στη Φλωρεντία στις 13-14 Ιουνίου 2016, με τη συμμετοχή κρατών μελών, εθνικών ρυθμιστικών αρχών και βασικών ενδιαφερόμενων μερών, κατέληξε στο συμπέρασμα ότι το πλαίσιο για τις ανανεώσιμες πηγές ενέργειας για την περίοδο μετά το 2020 θα πρέπει να βασίζεται στη βελτίωση του σχεδιασμού της αγοράς, ώστε να καταστεί κατάλληλη για την πλήρη ενσωμάτωση όλων των ανανεώσιμων πηγών ενέργειας, και σε ένα ισχυρό μήνυμα σχετικά με την τιμή των ανθρακούχων εκπομπών μέσω ενός ενισχυμένου ΣΕΔΕ, και ότι η ειδική στήριξη των ανανεώσιμων πηγών ενέργειας, όταν και εφόσον απαιτείται, θα πρέπει να βασίζεται στην αγορά και να ελαχιστοποιεί τις στρεβλώσεις της αγοράς. Για τον σκοπό αυτό, το φόρουμ ενθάρρυνε την Επιτροπή να καταρτίσει κοινούς κανόνες για τα καθεστώτα στήριξης στο πλαίσιο της αναθεώρησης της οδηγίας για τις ανανεώσιμες πηγές ενέργειας, οι οποίοι θα διευκολύνουν μια αγορακεντρική και πιο περιφερειακού χαρακτήρα προσέγγιση των ανανεώσιμων πηγών ενέργειας.

Από τη δημόσια διαβούλευση για την αειφορία της βιοενέργειας προέκυψαν αποκλίνουσες αντιλήψεις σχετικά με τα οφέλη και τους κινδύνους της βιοενέργειας και την ανάγκη για νέα πολιτική της ΕΕ. Εντούτοις, η συντριπτική πλειονότητα όσων απάντησαν επισήμαναν τον μετριασμό της κλιματικής αλλαγής ως κύριο στόχο της πολιτικής για την αειφορία της βιοενέργειας.

Ορισμένες δημόσιες αρχές και δημόσιες επιχειρήσεις, καθώς και παραγωγοί βιοκαυσίμων και βιορευστών, εταιρείες του δασοκομικού τομέα και διάφορα κράτη μέλη ανέφεραν ότι προτιμούν το βασικό σενάριο, δηλαδή να μην θεσπιστούν πρόσθετες απαιτήσεις αειφορίας της ΕΕ. Ένας από τους βασικούς λόγους τους οποίους επικαλούνται είναι η ύπαρξη άλλων νομοθετημάτων που καλύπτουν τους πιθανούς κινδύνους που συνδέονται με τη βιομάζα για ενέργεια, καθώς και ο κίνδυνος υπερβολικού διοικητικού φόρτου.

Από την άλλη πλευρά, πολλοί παραγωγοί και χρήστες βιοενέργειας στην ΕΕ, καθώς και διάφορα κράτη μέλη υποστηρίζουν την ανάληψη πρόσθετης δράσης από την ΕΕ, προκειμένου να επεκταθούν τα κριτήρια αειφορίας της ΕΕ στη βιομάζα που χρησιμοποιείται για θέρμανση/ψύξη και ηλεκτρισμό. Σε πρόσφατη γνωμοδότηση της μόνιμης δασικής επιτροπής της ΕΕ, η συμβουλευτική ομάδα για τη δράση της ΕΕ για τα δάση υποστήριξε την επιλογή της εισαγωγής κριτηρίου αειφορίας βάσει επικινδυνότητας σχετικά με τη δασική βιομάζα.

Οι απαιτήσεις σχετικά με την απόδοση της μετατροπής της βιομάζας σε ενέργεια υποστηρίζονται από σειρά ενδιαφερόμενων μερών, μεταξύ των οποίων ιδίως η βιομηχανία που χρησιμοποιεί ξυλεία, συμπεριλαμβανομένων των παραγωγών χαρτοπολτού και χαρτιού, και περιβαλλοντικές ΜΚΟ. Οι ΜΚΟ υποστηρίζουν επίσης την επιβολή ανώτατου ορίου στη συνολική χρήση βιοενέργειας, καθώς και την επιβολή περιορισμών σε ορισμένες πρώτες ύλες ή πόρους, και περιβαλλοντικών και κοινωνικών απαιτήσεων για την παραγωγή βιομάζας.

Γενικά, τα ενδιαφερόμενα μέρη ζήτησαν να εξασφαλιστεί συνοχή ως προς τη μεταχείριση όταν επιβάλλονται μέτρα που αφορούν συγκεκριμένες πρώτες ύλες, ανεξάρτητα από την τελική τους χρήση: αυτό σημαίνει, για παράδειγμα, ότι οι κανόνες θα πρέπει να είναι οι ίδιοι όσον αφορά τη γεωργική βιομάζα που χρησιμοποιείται για την παραγωγή βιοκαυσίμων ή για το βιοαέριο για την παραγωγή θερμότητας και ηλεκτρικής ενέργειας.

3.3.Συλλογή και χρήση εμπειρογνωσίας

Ανατέθηκαν οι ακόλουθες κύριες μελέτες σε εξωτερικούς αναδόχους:

Study on the impact assessment for a new Directive mainstreaming deployment of renewable energy and ensuring that the EU meets its 2030 renewable energy target (Μελέτη σχετικά με την εκτίμηση επιπτώσεων νέας οδηγίας για την ενσωμάτωση της ανάπτυξης των ανανεώσιμων πηγών ενέργειας και τη διασφάλιση της επίτευξης από την ΕΕ του στόχου της για το 2030 σχετικά με τις ανανεώσιμες πηγές ενέργειας) ‒ ECN, Oeko Institute, Eclareon, REBEL, SUER, BBH.

Study on Technical Assistance in Realisation of the 2016 Report on Renewable Energy, in preparation of the Renewable Energy Package for the Period 2020-2030 in the European Union (Μελέτη σχετικά με την τεχνική βοήθεια για την εκπόνηση της έκθεσης του 2016 με θέμα τις ανανεώσιμες πηγές ενέργειας, εν όψει της προετοιμασίας της δέσμης μέτρων σχετικά με τις ανανεώσιμες πηγές ενέργειας για την περίοδο 2020-2030 στην Ευρωπαϊκή Ένωση) ‒ Öko-Institut, E3-Modelling, Observ’ER, COWI.

Supporting investments into renewable electricity in context of deep market integration of RES-e after 2020: Study on EU-, regional- and national-level options (Στήριξη των επενδύσεων στην ηλεκτρική ενέργεια από ανανεώσιμες πηγές στο πλαίσιο της βαθύτερης ενσωμάτωσης της ΗΕ-ΑΠΕ στην αγορά μετά το 2020: Μελέτη για τις επιλογές σε ενωσιακό, περιφερειακό και εθνικό επίπεδο) ‒ Cambridge Economic Policy Associates (CEPA).

Study on the sustainable and optimal use of biomass for energy in the EU beyond 2020 (Μελέτη σχετικά με την αειφόρο και βέλτιστη χρήση της βιομάζας για ενέργεια στην ΕΕ μετά το 2020) – PricewaterhouseCoopers, Vito, TU Wien, Utrecht University, INFRO, Rutter Soceco.

Carbon impacts of biomass consumed in the EU (Επιπτώσεις σε σχέση με τον άνθρακα της βιομάζας που καταναλώνεται στην ΕΕ) ‒ Forest Research UK, VTT, North Energy, Alterra.

Study on impacts on resource efficiency on future EU demand for bioenergy (Μελέτη σχετικά με τις επιπτώσεις της μελλοντικής ζήτησης βιοενέργειας στην ΕΕ επί της αποδοτικότητας των πόρων), IISA, Idufor, EFI, Oeko Institute, IEEP.

3.4.Εκτίμηση των επιπτώσεων

Στην εκτίμηση επιπτώσεων που συνοδεύει την πρόταση δεν παρουσιάστηκε σειρά προτιμώμενων επιλογών, αλλά πραγματοποιήθηκε λεπτομερής ανάλυση κάθε επιλογής πολιτικής με μια προοδευτική προσέγγιση από το σενάριο «διατήρηση της υφιστάμενης κατάστασης» (Επ. 0), που συνίσταται στη συνέχιση των εθνικών μέτρων εξαιρούμενης όμως της περαιτέρω δράσης σε επίπεδο ΕΕ, έως εναλλακτικά σενάρια που περιλαμβάνουν ολοκληρωμένα μέτρα της ΕΕ σε καθέναν από τους παρακάτω πέντε τομείς.